МБДОУ «Детский сад № 1 «Радуга» г. Гудермес

Гудермесского муниципального района»

Нохчийн зудчун денна лерина мероприяти

«Нохчийн зуда – къоман бахам»

Музыкальный руководитель:

Заурбаева М.Ш.

Социальный педагог:

Асхабова Х.У.

Сентябрь - 2022

*Нохчийн зудчун денна лерина мероприяти*

*«Нохчийн зуда – къоман бахам»*

**1алашо а, т1едахкарш а:**

1. Нохчийн зудчун де даздар, нохчийн зудчун сий, ийман, лелахааран башхаллаш, оьздангалла йовзийтар;
2. Нохчийн зудчун, ненан, йишин, йо1ан сий-лерам бар;

З) Ненан маттаца йолу шовкъ к1аргйар, цуьнца йолу уьйр-марзо ч1аг1йар, цуьнан йистйоцу хазалла, бухбоцу маь1на довзийтар.

*Цхьаьнакхетар д1адахьар*

*(«Нохчий йо1» - Элина Муртазова)*

**1-ра д1ахьошверг:**

Массеран де дика дойла! Марша дог1ийла шу, х1окху «Нохчийн зудчун денна» леринчу мероприяти «Нохчийн зуда – къоман бахам»!

**2-г1а д1ахьошверг:**

Тахана вай дуьйцур ду уггар дезачу, сийлахьчу. дуьненан къинхетам, йалсаманера схьайеана оьздангалла ларйечу нохчийн зудчух лаьцна: вайн кьинхетамечу нанойх, хьомечу йижарех, вайна кхетам лучу ден нанойх. ненан нанойх, дуьне хаздечу мехкарехь.

**1-ра д1ахьошверг:**

Мила йу-те и нохчийн зуда?

**2-г1а д1ахьошверг:**

Мила йу-те и нохчийн зуда?

Малх бара иза, и лаьттахь йацахьара,

Зезаг дара иза, 1а дацахьара,

Ийман-беркат дара иза, вай сий дахьара,

Дукхайехар йара иза, вай дог эцахьара!

**1-ра д1хьошверг:**

Берийн дахарехь, доьзалехь доккха ду ненан маь1на. Х1ора нана турпалхо йу. Оьздангалла, дикалла, собар, къинхегам иштта ду-кха Нохчийн зудчун васт. И дерриг диканаш го вайна вайн республикин Куьйгалхочун ненехь Кадырова Айманихь. Вайн нохчийн зударийн, заь1апчу берийн, г1о оьшучу мискачу нехан ч1ог1а 1уналла деш схьайог1у иза. Зудрий декъалбеш байташ йуьйцур йу «Седарчий» ц1е йолу тобанера к1ентарша.

**1-ра бер:**

Нохчийн зудчун дезчу денца

Ас хьо даггара декъалйо!

Ирсаца, бсркатца, сатийсамца

Эзар шарахь йаха хьо.

**2-г1а бер:**

Зударийн денца хьо декъалйеш,

Лаьа доггах мохь тоха:

«Кху дуьнено йелха ца йеш

Эзар шарахь хьо йаха».

**2-г1а д1ахьошверг:**

Нохчийн йо1! Хьо йу-кх вешина йиша, доьзална нана, массо хенахь хьайн кийра буьззина халонаш, баланаш ловш, цкъа бос хийцина, хьайн даггара ца хоуьйтуш лаьттинарг. Оьшучохь г1одайукъ йихкина т1аманна кийча хилла лаьттинарг. Цхьана ханна бала совбаьлча, и бала бекънарг. Г1ийлачун, мискачун дог хьаьстинарг. Хьайн беркате довха куьг хьаькхна, доьзал хьаьстинарг - и йу-кх нохчийн йо1, доьзалан нана.

**1-ра д1ахьошверг:**

Дукха йу нохчийн зудчун йеза, сийлахь аг1онаш. Ши 61e шо хьалха паччахьан эскаро Дадин-Юрт йохийна, йийсаре буьгуш болу нохчийн мехкарий хи чу лилхина, 1ожалла т1еэца резахилла уьш, шаьш сийсаз ца байта. Дадин-юьртахь оцу майрачу, сийлахьчу йо1аршана хоттина х1оллам. Иштта уьш дагалоцуш лакхара тобанера йо1арша гойту сценка-хелхар «Дадин-Айбика».

*Сценка-хелхар «Дадин-Айбика»*

**2-г1а д1ахьошверг:**

Вайн нохчийн литературехь дукха дийцарш, туьйранаш, иллеш, байташ, кицанаш ду зудчух лаьцна, зудчун лерина.

**1-ра д1ахьошверг:**

Вай хене схьакхаьчна иштта кицанаш девза вайна:

1. Зезаго санна керт-аре хазйо лела хуучу зудчо;
2. Зудчун хьекъал цуьнан хазаллехь ду;
3. Дика зуда — дуьненан меха;
4. Зудчун сий диначо шен х1усаман сий дина;
5. Зудчун б1e са хуьлу;
6. Дикачу зудчо мостагтчуьнца а барт бина;
7. Зудчо цалеринаг доьзало ца лерина;
8. Зуда вон йу бохуш леллачунна цуьнан дика аг1онаш хуур йу, и йоцуш висча;
9. Йо1 кхиъча, нахана керт йевзина;
10. Хаза йо1 тиша коч йоьхча а хуьлу хаза.

**1-ра д1ахьошверг:**

Хьалха йазйина ца 1аш, х1инца а йу дуккху байташ, дийцарш, дохуш ду керла иллеш нохчийн маттахь хилла ца 1аш кхечу къаьмнийн маттахь. Вай х1инца йиш хир йу нохчийн йо1ан амат гойтуш йолу эшаре ладог1а оьрсийн маттахь.

*Эшар «Чеченка я» (Сагаипова Макка)*

Чеченка я и это значит много,

Достоинство и честь мои друзья

Быть дочерью столь славного народа,

Награды нету лучше для меня

Быть дочерью столь славного народа,

Награды нету лучше для меня.

Горда и величава, хожу я по земле,

Дороже и милее нет места мне ни где,

Чечня моя родная, Чечня моя душа,

Я девушка чеченка и этим я горда.

Нет для меня наветов лучше этих,

Что писаны о датах на века,

За время, что дано мне жить на свете,

Обычаи я буду чтить всегда,

За время, что дано мне жить на свете,

Обычаи я буду чтить всегда.

Горда и величава, хожу я по земле,

Дороже и милее нет места мне ни где,

Чечня моя родная, Чечня моя душа,

Я девушка чеченка и этим я горда.

**2-г1а д1ахьошверг:**

Зудчун дош а хилла, къонахчун дош санна, ч1ог1а.

Дайн оьзда г1иллакхаш лардеш, церан весеташ кхочушдина. Цкъа а г1иллакхах, оьздангаллах ца йухуш йаьхна нохчийн нана, нохчийн йо1.

Оьздачу йохьаца сий лардар шен ворх1е дена, ворх1е т1аьхьенна хьалха жоьпалла хетта цунна. «Ламанан йо1» ц1е йолу байташ д1айоьшу лакхара тобанера йо1арша.

*«Ламанан йо1». (Мусаева Л.)*

**1-ра бер (йо1)**

Ломара йо1 йу со ламанца кхиъна,

Ирзонаш даьхна ас, к1ад ца лущ, хийла.

Маьршачу денойх а йоккхаеш хилла,

1аламан хазалла хийца ца лиъна.

**2-г1a бер (йо1):**

Бухдуьлу шовда а, бос сирла хиш а,

Муьйлура ца 1ебаш, йоккхаеш ас.

Бос хазчу зезаго бацалахь техкош,

Со денна хьоьстура, ца йоьйтуш вас.

**3-г1а бер (йо1):**

Хьомечу Даймехкан хазалла тайна,

Дайх дисна г1иллакх а шардина сайна.

Сан синна там хилла, доьлуш ду дог а,

Ца кхоьруш хьоьжу со йог1учу кхане.

**4-г1а бер (йо1):**

Ломара х1авао хьосту сан ойла,

Стиглара сийналло 61аьрг белабора.

Маьлхан з1енарша йайн марха цоьстуш,

Ховхачу 1аламна шен йовхо лора.

**5-г1а бер (йо1):**

Ницкъболу бохь лекха мокхазан лаьмнаш,

Шул хьоме сан дагна кхин х1ума хир ма дац.

Дахарехь мел боккха хиларх сайн аьтто,

Шух яьлла, парг1ат со 1алур йуй-те? — Йац!

**1-ра д1ахьошверг:**

«Дашна - мерза, куьйгана говза, дагна - ц1ена» олуш кица ду нохчийн. Жималла даим ца лаьтга. Ткъа йо1, зуда мел къанйелча а, цкъа а цунах д1айер йоцуш, даим а цуьнца йуьсуш йолу хазна оьздангалла йу! Хьалха заманехь йо1ан оьздангалла йевзаш хилла хи т1е йеъча, хьаша-да т1елоцуш, белхи бича. Тахана и зама карлайоккхуш вай бийр бу белхи бераш кхетош-кхиархошна йукъахь хьаьжк1аш йохуш.

*Белхи бар бераш кхетош-кхиархошна йукъахь*

*(Нур-Жовхар - «Везачуьнга ца йог1уьйту»)*

**2 г1а д1ахьошверг:**

Зуда ларар массо а къаьмнийн синмехалла хилла. Нохчийн къоман оьздангаллин коьрта лехам бу зудчун сийдар. Вайн дайша зудчун сий деш лелийна г1уллакхаш а, г1иллакхаш а. И г1иллакхаш дукха жимчу хенахь дуьйна марздеш хилла.

*Ловзар «Бер лелор»*

*(Хава Ташаева – «Аганан йиш»)*

**1-ра д1ахьошверг:**

Нохчийн къоман зударий! Оьзда мехкарий! Дала декъалдойла, шу Нохчийн зударийн дезачу денца. Шу декъалдеш д1айуьйцу байташ лакхара тобанера к1ентарша.

**1-ра бер:**

Б1аьстено жил1алам санна,

Шун денйеш дахаре ойла,

Делера кхаъ совг1ат хилла,

Зударий, шу декъалдойла!

**2-г1а бер:**

Бошмашкахь зазанаш санна,

Ойланаш шун йохуш ссрла,

Доьзалаш беркате кхиийна

Зударий, шу декъалдойла!

**3-г1а бер:**

Мутт дуьйлу мерза стом санна,

Безаман марзонах ийна,

Ирсаца бала эшийна

Зударий, шу декъалдойла!

**4-г1а бер:**

Даймехкан г1иллакхаш лоруш,

Доьналлехь даха ницкъ лойла,

Дунено сий дан хьакъдолу

Зударий, шу декъалдойла!

**2-г1а д1ахьошверг:**

Таханлера вайн цхьаьнакхетар чекхдала герга дахана, маьрша, къегина, ирсе дог1ийла шун дахарехь xIopa де. Тахана цхьанакхетар чакхдаккха лаьа хаза халхар бал боккхуш.

*(«Жималла» - Тамара Адамова)*

**1-ра д1ахьошверг:**

Хаттар ду сан нохчийн зудче:

Хьан ирс муьлха басахь ду-те?

Цо ца доьху дукха Деле,

К1еззиг тоьъна хила ирсе.

Парг1ат йахар маьрша махкахь,

Ц1ийнден ч1аг1о хилар уллехь,

Могуш- маьрша доьзал кхиар…

Моьттуш эхь ду кхин сов дехар...

Къоман 1адат, эхь-бехк, г1иллакх,

Жовх1аран б1аьрг санна лардо,

Динца доьзна доккха декхар

Сийлаллица кхочуш а до.

Ширчу заманера дуьйна

Доккха дукъ ду цо т1елаьцнарг.

Нохчийн зуда, йиша, нана,

Меле хуьлда ахь мел лайнарг!

**2-г1а д1ахьошверг:**

Ийманехь, беркатехь Аллах1а совдохийла шу!

Нохчийн къоман оьздангаллин серло дуьнен чохь латто ехийла-кх Нохчийн зуда - нана, йиша, х1усамнана! Аллах1 реза хулийла шуна, Аллах1а аьтто бойла!